  Виталий Пронин Шаерысьтымы 8 ёросъёсын кылдозы сӧсыр нылпиослы юрттонъя, анай-атайёсын ужанъя центръёс. Туспуктэм: izlife.ruАли инвалид нылпиос понна рос-прос ужа Ижысь «Адели» реабилитацияя элькун центр. Отын нуналлы быдэ шаерысьтымы 150 нылпиос тазалыксэс юнмато. Араз 2 пол котькуд пинал дунтэк реабилитация ортчыны быгатэ. Зэм, 2 курс гинэ тырмыт ӧвӧл, соин ик азьланяз бюджетын тросгес уксё чаклано. Котьма ке но анай-атайёс талы но туж шумпотэмын ни. Центрын трос тренажёръёс, специалистъёс пиналъёслы котыр ласянь бурмыны юртто. Туэ ог 3 сюрс пинал «Адели» центре вуылоз шуыса чакламын. «Адели» центрлэн ёзэз ужа на Глазовын. Но пыдлось гуртъёсысь анай-атайёслы нылпиоссэс та городъёсы вуттыны секыт. Кылдэм юанъёсынызы но куддыр кытчы вазиськыны паймо. — Анай-атайёсты огназэс кельтыны уг яра, — шуэ калыкез улон-вылонын утён политикая но ужъя министр Татьяна Чуракова. — Соин ик Дэри, Эгра, Каракулино, Кез, Сарапул, Сьӧлта, Юкаменск, Пичи Пурга ёросъёсысь калыклы юрттэт сётонъя центръёсын (ЦСО) кылдытыны чакласькомы пичи пиналъёс но анай-атайёс понна нимысьтыз кабинетъёс. Специалистъёс нылпиослэсь тазалыксэс юнматозы, мумы-бубыослы визь-кенеш сётозы. Азьланяз котькуд ёросын тазьы ужаны ӧдъяськомы. Макем вазь юрттэт вуоз, сокем капчигес луоз пиналъёслы но, матысь адямиоссылы но. Елена Сараматова  